Document ID: 32013D0417

KOMISJONI RAKENDUSOTSUS,
31. juuli 2013,
millega muudetakse nõukogu direktiivi 2002/99/EÜ (milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad) III lisa
(teatavaks tehtud numbri C(2013) 4853 all)
(EMPs kohaldatav tekst)
(2013/417/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artiklit 11,
ning arvestades järgmist:
(1)
Direktiiviga 2002/99/EÜ on sätestatud loomatervishoiu üldeeskirjad, mis hõlmavad loomsete saaduste tootmise, töötlemise ja turustamise kõiki etappe liidus, sealhulgas nende liitu toomist kolmandatest riikidest.
(2)
Direktiivi 2002/99/EÜ artiklis 4 on sätestatud, et liikmesriigid võivad lubada teatavatel tingimustel selliste loomsete saaduste tootmist, töötlemist ja turustamist, mis on pärit piirkonnast või selle osast, kus kohaldatakse loomatervishoiuga seotud piiranguid. Kõnealuse direktiivi III lisas on sätestatud tabel, milles loetletakse töötlusviisid, mida võib kasutada liha ja piimaga seonduvate loomatervishoiu ohtude kõrvaldamiseks. Kõnealused töötlusviisid on kooskõlas maailma loomatervishoiu organisatsiooni maismaaloomade tervishoiueeskirja (edaspidi „OIE maismaaloomade eeskiri”) vastavate peatükkidega.
(3)
OIE maismaaloomade eeskirja suu- ja sõrataudi käsitlevasse peatükki on lisatud töötlusviis, mis tagab suu- ja sõrataudi viiruse inaktiveerimise lihas.
(4)
Seetõttu tuleks see töötlusviis lisada ka direktiivi 2002/99/EÜ III lisa tabelis sätestatud töötlusviiside loetelusse kui tõhus töötlus suu- ja sõrataudi ohu kõrvaldamiseks lihas.
(5)
Lisaks tuleks direktiivi 2002/99/EÜ III lisa tabelis olev viide lammaste ja kitsede katkule asendada viitega väikemäletsejaliste katkule, et oleks kajastatud selle haiguse õige nimetus, nagu see on esitatud OIE maismaaloomade eeskirjas. Veel tuleks number 1 tabeli pealkirjast välja jätta ning sõna „LIHA” enne piima töötlemist tuleks asendada sõnaga „PIIMA”.
(6)
Seepärast tuleks direktiivi 2002/99/EÜ III lisa vastavalt muuta.
(7)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 2002/99/EÜ III lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 31. juuli 2013

Labels: 0
17
6